Document ID: 31986R1636

*****
ΚΑΝΟΝΙΣΜΟΣ (ΕΟΚ) αριθ. 1636/86 ΤΗΣ ΕΠΙΤΡΟΠΗΣ
της 28ης Μαΐου 1986
που καθορίζει τις λεπτομέρειες εφαρμογής ποσοτικών περιορισμών κατά την εισαγωγή στην Πορτογαλία πιτών προέλευσης τρίτων χωρών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 500/86 του Συμβουλίου της 25ης Φεβρουαρίου 1986 για τον καθορισμό των αρχικών ποσοτικών περιορισμών κατά την εισαγωγή στην Πορτογαλία πιτών προέλευσης τρίτων χωρών (1), και ιδίως το άρθρο 2,
Εκτιμώντας:
ότι, για να εξασφαλισθεί η ορθή διαχείριση της ποσόστωσης που καθορίζεται στο άρθρο 1 του κανονισμού (ΕΟΚ) αριθ. 500/86, πρέπει να επιτραπεί στην Πορτογαλία να εφαρμόσει καθεστώς εγγράφων εισαγωγής που συνοδεύονται από τη σύσταση εγγύησης που καλύπτει την πραγματοποίηση των εργασιών για τις οποίες έχουν ζητηθεί τα έγγραφα αυτά·
ότι τα μέτρα που προβλέπονται στον παρόντα κανονισμό είναι σύμφωνα με την γνώμη της Επιτροπής Διαχείρισης λιπαρών ουσιών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η Πορτογαλία μπορεί να εξαρτήσει από την προσκόμιση εγγράφου εισαγωγής τη διάθεση στην κατανάλωση, στο έδαφός της, πιτών που υπάγονται στη διάκριση 23.04 Β του κοινού δασμολογίου και εισάγονται από τρίτες χώρες.
Άρθρο 2
1. Ο οργανισμός που ορίζεται από τις πορτογαλικές αρχές χορηγεί το έγγραφο εισαγωγής σε κάθε ενδιαφερόμενο ο οποίος υποβάλει αίτηση, ανεξάρτητα από τον τόπο εγκαταστάσεώς του στην Κοινότητα.
2. Κάθε αίτηση συνοδεύεται από τη σύσταση εγγυήσεως που καλύπτει την υποχρέωση να τεθούν τα εν λόγω προϊόντα στην κατανάλωση κατά τη διάρκεια ισχύος του εγγράφου, και η οποία καταπίπτει ολικά ή μερικά εάν δεν πραγματοποιηθεί η εργασία μέσα στην προθεσμία αυτή ή αν πραγματοποιηθεί μερικά.
Η εγγύηση συστήνεται σύμφωνα με τις διατάξεις του κανονισμού (ΕΟΚ) αριθ. 2220/85 της Επιτροπής (2).
Η δέσμευση να τεθούν στην κατανάλωση τα εν λόγω προϊόντα κατά τη διάρκεια ισχύος του εγγράφου αποτελεί την πρωτογενή υποχρέωση, κατά την έννοια του άρθρου 20 του κανονισμού (ΕΟΚ) αριθ. 2220/85.
3. Τα έγγραφα χορηγούνται μέσα στα όρια της ποσότητας που αναφέρεται στις αιτήσεις.
4. Όταν το σύνολο των ποσοτήτων που αναφέρονται στις αιτήσεις για τη χορήγηση εγγράφων υπερβαίνει το όριο που προβλέπεται στο άρθρο 3, κάθε αίτηση ικανοποιείται μερικά, κατ' αναλογία των ποσοτήτων που καθορίζονται σύμφωνα με το άρθρο 3.
Άρθρο 3
1. Με την επιφύλαξη της παραγράφου 2, οι αιτήσεις για τη χορήγηση πιστοποιητικών που υποβάλλονται κατά τη διάρκεια κάθε έτους ικανοποιούνται μέσα στα όρια της ετήσιας ποσόστωσης που προκύπτει από την εφαρμογή των διατάξεων του άρθρου 245 παράγραφος 2 της πράξης προσχώρησης.
Ωστόσο, για την περίοδο από 1ης Μαρτίου έως 31 Δεκεμβρίου 1986, η ποσόστωση είναι εκείνη που καθορίζεται στο άρθρο 1 του κανονισμού (ΕΟΚ) αριθ. 500/86 μειωμένη κατά 1/6.
2. Η ετήσια ποσόστωση μπορεί, αν παρίσταται ανάγκη, να κλιμακωθεί ανά τρίμηνο και, για να επιτραπεί η εφαρμογή του άρθρου 1 παράγραφος 3 του κανονισμού (ΕΟΚ) αριθ. 500/86, ανά καταγωγή.
Άρθρο 4
Η Πορτογαλία ανακοινώνει στην Επιτροπή τα μέτρα που εγκρίνει για την εφαρμογή του παρόντος κανονισμού.
Ανακοινώνει επίσης:
- χωρίς καθυστέρηση, τον οργανισμό που αναφέρεται στο άρθρο 2 παράγραφος 1,
- το αργότερο στις 30 Μαΐου 1986 για τους μήνες Μάρτιο και Απρίλιο 1986 και στη συνέχεια κάθε μήνα για τον προηγούμενο μήνα, τις ποσότητες τις οποίες αφορούν οι άδειες εισαγωγής που έχουν εκδοθεί, κατά περίπτωση κατανεμημένες ανά χώρα καταγωγής,
- κάθε τρίμηνο, για το προηγούμενο, τις ποσότητες που έχουν πραγματικά εισαχθεί, κατανεμημένες κατά περίπτωση ανά χώρα καταγωγής.
Άρθρο 5
Ο παρών κανονισμός αρχίζει ναι ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Μαΐου 1986.

Labels: 3
18